Både ukrainske flygtninge og herboende ukrainere bliver nu tilbudt krisehjælp på baggrund af krigen i Ukraine. Det er Region Nordjylland og de nordjyske kommuner, der i samarbejde aktiverer et psykosocialt beredskab, der tilbyder krisehjælp som et supplement til de kommunale tilbud. - Ukrainerne befinder sig i en ekstraordinært presset situation, hvor de ser deres hjemland i krig og har slægtninge i fare eller på flugt, siger regionsrådsformand Mads Duedahl (V). - Utrygheden og uvisheden i sådan en situation sætter dem under et ekstremt pres, og derfor vælger vi at aktivere Det Psykosociale Beredskab for at støtte ukrainerne i denne ulykkelige situation, siger han. Forbereder sig til flere flygtninge Det psykosociale beredskab anvendes i situationer, hvor mange er kommet til skade eller har oplevet en voldsom psykisk belastning. Tiltagene er derfor til de ukrainere, der har været udsat for en svær psykisk belastning, og som har behov for råd og vejledning. Det fortæller Jan Mainz, der er ansvarlig for regionens psykosociale beredskab og direktør for Kvalitet og Patientforløb ved Psykiatrien i Region Nordjylland. Allerede nu kigges der i regionen på, hvordan man forbereder sig bedst muligt på at hjælpe de ukrainske flygtninge, der måtte komme det næste stykke tid. -  Vi skal drøfte med vore samarbejdspartnere i kommunerne og beredskabet, hvordan den opgave løses bedst muligt, siger Jan Mainz. Har man som ukrainer i Region Nordjylland behov for yderligere krisehjælp, kan man kontakte regionens krisestøttende tilbud gennem Psykiatrisk Skadestue på telefon 97 64 37 00.

Opsummering:
I samarbejde med de nordjyske kommuner tilbyder Region Nordjylland nu psykosocial krisehjælp til kriseramte ukrainere.